האחים כהן

האחים כהן (באנגלית: Coen brothers) הם צמד האחים הקולנוענים היהודים-אמריקאים ג'ואל ואית'ן כהן (Joel & Ethan). שניהם יוצרים את סרטיהם במשותף, על כל המשתמע מכך: בימוי, כתיבה, עריכה והפקה. סרטיהם של האחים כהן מתאפיינים במשחקי ז'אנרים כאשר הם מושפעים מהפילם נואר מחד גיסא ומהקומדיה המטורפת מאידך גיסא. הם זכו ארבע פעמים בפרס אוסקר. האחים מופיעים לפעמים ברשימת הקרדיטים של סרטיהם תחת שם העט רודריק ג'יינס.

קורות חיים 
האחים נולדו וגדלו בפרבר של העיר מיניאפוליס שבמינסוטה, למשפחה יהודית. ג'ואל כהן נולד ב-29 בנובמבר 1954 ואיתן כהן ב-21 בספטמבר 1957. שני הוריהם היו פרופסורים באוניברסיטאות מקומיות. אביהם התמחה בכלכלה ואמם בתולדות האמנות. כילדים נהגו לצלם חידושים לסרטים שונים בכיכובם של חבריהם לשכונה באמצעות מצלמה שקנה ג'ואל.

בבגרותו החל איתן בלימודי פילוסופיה באוניברסיטת פרינסטון, והכין עבודת תזה בנושא תורתו המאוחרת של לודוויג ויטגנשטיין.
ג'ואל החל ללמוד קולנוע במכון לקולנוע ולטלוויזיה שבאוניברסיטת ניו יורק ולאחר שסיים את לימודיו עבר להתגורר בלוס אנג'לס, שם החל את דרכו הקולנועית בתור עוזר הפקה. לאחר שהחל להצליח בתחום העריכה פגש בסם ריימי והועסק כעוזר עריכה בסרטו הראשון של ריימי באורך מלא: מוות אכזרי (1981).

בשנת 1984 נישא ג'ואל לשחקנית פרנסס מקדורמנד, המופיעה במספר סרטים של האחים הכהן.
איתן נשוי לעורכת הסרטים טריסיה קוק, ולצד הקריירה הקולנועית כתב את הספר "שערי עדן".

האחים זכו בפרסי אוסקר לתסריט המקורי הטוב ביותר על "פארגו" ב-1996, וב-2008 זכו בשלושה פרסים עבור "ארץ קשוחה": על הבימוי, התסריט המעובד ואף הסרט הטוב ביותר. על סרט זה זכו גם בפרס גלובוס הזהב לתסריט הטוב ביותר.

ב-2011 זכו בפרס דן דוד.

בספטמבר 2018 זכו בפרס התסריט בפסטיבל הסרטים של ונציה על אנתולוגיית המערבונים "הבלדה על באסטר סקראגס".

השפעות קולנועיות 
סרטיהם של האחים מושפעים באופן מובהק משני מקורות קולנועיים עיקריים:
סגנון "הבלש הפרטי הקשוח" וסוגת הפילם נואר - אלו השפיעו ויזואלית כמו גם נראטיבית על מרבית סרטיהם. אם במחוות ברורות כמו "האיש שלא היה שם" ו"רציחות פשוטות", במחוות ברורות פחות כמו "ביג לבובסקי", או בהשפעה על עיצוב העלילה והדמויות ("פארגו", "צומת מילר").
הקומדיה המטורפת - סגנון זה השפיע גם הוא באופן משמעותי על סרטי האחים כהן. הסרט "הקפיצה הגדולה" הוא בבירור מחווה לשני היוצרים הבולטים של הז'אנר, פרנק קפרה ופרסטון סטרג'ס. רבים מהדיאלוגים ומהדמויות ב"פארגו" כוללים מאפיינים מסרטיו של פרנק קפרה, כמו גם עלילת הסרט "רציחות פשוטות" אשר חבה חוב לז'אנר זה. נוסף על כך, סרטי הקומדיה "אחי, איפה אתה?", "אכזריות בלתי נסבלת" "לחסל את הליידי", "יהודי טוב" מושפעים באופן ניכר מהז'אנר.

פילמוגרפיה

פרוייקטים משותפים

פרוייקטים נפרדים
"הטרגדיה של מקבת'" (2021) - בבימויו, הפקתו ותסריט מאת ג'ואל כהן.
 Jerry Lee Lewis: Trouble in Mind (2022) דוקומנטרי של  איתן כהן.
"Drive-Away Dolls" (2024) - בבימויו, הפקתו ותסריט מאת איתן כהן.

לקריאה נוספת 
 דור יעקובי, משונות גאוגרפית - הכרונוטופ הדיאלקטי בקולנוע של האחים כהן, עבודת גמר לשם קבלת תואר M.A. אוניברסיטת תל אביב, 2016.

קישורים חיצוניים

 You know, For kids - אתר המציג את מכלול סרטיהם של האחים כהן
  "פסטיבל כאן": תוכנית רדיו המוקדשת לניתוח הסרט "ביג לבובסקי", בהגשת דני מוג'ה ויונתן גת

הערות שוליים

במאי קולנוע אחים
במאי קולנוע יהודים אמריקאים
תסריטאי קולנוע יהודים אמריקאים
עורכי קולנוע יהודים
עורכי קולנוע אמריקאים
זוכי אוסקר: הבימוי הטוב
זוכי אוסקר: התסריט המעובד הטוב
זוכי אוסקר: התסריט המקורי הטוב
זוכי פרס גלובוס הזהב - התסריט הטוב
זוכי פרס דן דוד
זוכי פרס באפט"א לבמאי הטוב ביותר
זוכי פרס גות'הם
אמריקאים שהופיעו ברשימת טיים 100
יהודים שהופיעו ברשימת טיים 100
בוגרי אוניברסיטת פרינסטון
בוגרי אוניברסיטת ניו יורק
בוגרי בארד קולג'
זוכי פרס איגוד מבקרי הקולנוע האמריקאי לבמאי הטוב ביותר